b'\n_START_ARTICLE_\nSpr\xc3\xa5kpolitikk\n_START_SECTION_\nSpr\xc3\xa5kpolitikk i Norge\n_START_PARAGRAPH_\nDen spesielle spr\xc3\xa5ksituasjonen i Norge med to sidestilte skriftspr\xc3\xa5k, nynorsk og bokm\xc3\xa5l, er b\xc3\xa5de en forutsetning for, og et resultat av, myndighetenes spr\xc3\xa5kpolitikk. Under dette omr\xc3\xa5det h\xc3\xb8rer statlige fors\xc3\xb8k p\xc3\xa5 spr\xc3\xa5knormering, regler for spr\xc3\xa5kbruk i kringkastingen, sidem\xc3\xa5lsoppl\xc3\xa6ring i skolen og kommunenes valg av hovedm\xc3\xa5lform. Spr\xc3\xa5kpolitikken har alltid v\xc3\xa6rt omstridt, ikke minst fordi spr\xc3\xa5ket er en del av menneskers grunnleggende identitet.\n_START_SECTION_\nValgfritt sidem\xc3\xa5l\n_START_PARAGRAPH_\nOslo kommune vedtok og fikk i begynnelsen av september 2004 godkjent en fors\xc3\xb8ksordning med valgfri sidem\xc3\xa5lsundervisning i skolen. Fors\xc3\xb8ket var et kompromiss, som inneb\xc3\xa6rer at halve \xc3\xa5rskullet slipper sidem\xc3\xa5l. \xe2\x80\x94 \xc2\xabJeg synes det er positivt og spennende. Fors\xc3\xb8ket kan gi et bedre grunnlag for den videre debatten om sidem\xc3\xa5let\xc2\xbb, uttalte utdannelsesminister Kristin Clemet. Ogs\xc3\xa5 Vestfold fylkeskommune varslet at den ville s\xc3\xb8ke om \xc3\xa5 f\xc3\xa5 gj\xc3\xb8re sidem\xc3\xa5l valgfritt.'